ai4bharat/Pralekha huggingface dataset:
பிரதமர் அலுவலகம்
மாலத்தீவின் பல்வேறு முக்கிய வளர்ச்சித் திட்டங்களைப் பிரதமர் மோடியும், மாலத்தீவு அதிபரும் காணொலிக் காட்சி மூலம் கூட்டாகத் தொடங்கி வைத்தனர்
மாலத்தீவின் பல்வேறு முக்கிய வளர்ச்சித் திட்டங்களைப் பிரதமர் திரு.நரேந்திர மோடியும், மாலத்தீவு அதிபர் இப்ராஹிம் முகமத் சோலிஹும் இன்று காணொலிக் காட்சி மூலம் கூட்டாகத் தொடங்கி வைத்தனர்.
இந்தியாவில் தயாரிக்கப்பட்டு மாலத்தீவுகளுக்கு அன்பளிப்பாக வழங்கப்பட்ட கடலோரக் காவல்படைக் கப்பல் காமியாப், ரூபே அட்டை அறிமுகம், எல்இடி விளக்குகளைப் பயன்படுத்தி மாலேயில் ஒளியூட்டியது, உயர் சிறப்பு கொண்ட சமூக மேம்பாட்டுத் திட்டங்கள், மீன் பதப்படுத்தும் திட்டங்கள் ஆகியவை இவற்றில் அடங்கும்.
அதிபர் பதவியில் ஓராண்டை நிறைவு செய்துள்ள சோலிஹை வாழ்த்திய பிரதமர் மோடி, இந்தியா-மாலத்தீவு நட்புறவில் இந்த ஆண்டு குறிப்பிடத்தக்கது என்றார்.
முதலில் அண்டை நாடுகள் எனும் இந்தியாவின் கொள்கையும், முதலில் இந்தியா என்ற மாலத்தீவின் கொள்கையும் அனைத்துத் துறைகளிலும் இருதரப்பு ஒத்துழைப்பை வலுப்படுத்தி உள்ளது என்று பிரதமர் தெரிவித்தார்.
அதிவேகமாக இடைமறிக்கும் திறன் கொண்ட கடலோரக் காவல் படையின் காமியாப் கப்பல் பற்றி குறிப்பிட்ட பிரதமர், இது மாலத்தீவின் கடல்சார் பாதுகாப்பை விரிவுபடுத்தவும், மீன் வளப் பொருளாதாரம் மற்றும் சுற்றுலாவை மேம்படுத்தவும் உதவும் என்றார்.
இரு நாடுகளுக்கும் இடையே நெருக்கமான உறவுகளின் முக்கிய அம்சமாக இருப்பது மக்களுக்கு இடையேயான தொடர்பு என்று பிரதமர் கூறினார். இந்தச் சூழலில், மாலத்தீவில் இந்திய சுற்றுலாப் பயணிகளின் எண்ணிக்கை இரண்டு மடங்கிற்கும் அதிகமாகி உள்ளது என்று கூறிய அவர், இந்த வாரம் தில்லி, மும்பை, பெங்களூரு ஆகிய இடங்களிலிருந்து 3 நேரடி விமான சேவையும் தொடங்கப்பட்டுள்ளது என்றார். ரூபே அட்டை மூலம் பணம் செலுத்தும் நடைமுறை தொடங்கப்பட்டிருப்பதால் மாலத்தீவுகளுக்கு இந்தியர்களின் பயணம் மேலும் எளிதாகும் என்று அவர் தெரிவித்தார்.
ஹுல்ஹுல்மாலேயில் புற்றுநோய் மருத்துவமனை மற்றும் கிரிக்கெட் விளையாட்டரங்க கட்டுமானப் பணிகள் நடைபெற்று வருகின்றன என்று குறிப்பிட்ட பிரதமர், 34 தீவுகளில் குடிநீர் மற்றும் துப்புரவுத் திட்டப் பணிகள் விரைவில் தொடங்கப்படும் என்றார்.
ஜனநாயகத்தையும், வளர்ச்சியையும் வலுப்படுத்த மாலத்தீவுடன் பங்களிப்பு தொடரும் என்ற தமது உறுதிப்பாட்டைப் பிரதமர் மீண்டும் வலியுறுத்தினார். இந்தியப் பெருங்கடல் பகுதியில் அமைதி மற்றும் பாதுகாப்புக்கான ஒத்துழைப்பை இரு நாடுகளும் விரிவுபடுத்தும் என்றும் பிரதமர் கூறினார்.
குடியரசுத் துணைத் தலைவர் செயலகம்
பல்வேறு இந்திய மொழிகளுக்கிடையில் இலக்கிய படைப்புகளை மொழி பெயர்க்க தீவிர முயற்சிகள் மேற்கொள்ள குடியரசு துணைத்தலைவர் வலியுறுத்தல்
பல்வேறு இந்திய மொழிகளில் உள்ள பழமையான இலக்கிய படைப்புகளின் மொழிபெயர்ப்புகளின் எண்ணிக்கையை அதிகரிக்க உறுதியான, தீவிர முயற்சிகளை மேற்கொள்ள வேண்டும் என்று குடியரசு துணைத்தலைவர் திரு எம் வெங்கையா நாயுடு கேட்டுக் கொண்டுள்ளார். செழுமையான பாரம்பரியம் மிக்க, இந்திய இலக்கியங்களை மக்களுக்கு அவர்களது சொந்த தாய் மொழியில் கொண்டு சேர்க்க மொழிபெயர்ப்பில் நவீன தொழில்நுட்பங்களை பயன்படுத்துமாறு அவர் யோசனை தெரிவித்துள்ளார்.
குறிப்பாக, ஶ்ரீ கிருஷ்ண தேவராயர் எழுதிய ஆமுக்தமால்யதா’ போன்ற பழமையான இலக்கியங்களை இதர இந்திய மொழிகளில் மொழி பெயர்த்துள்ள பொட்டி ஶ்ரீராமுலு தெலுங்கு பல்கலைக்கழகத்தின் முயற்சிகளை திரு நாயுடு பாராட்டினார். இதுபோன்ற முயற்சிகளில் மற்ற பல்கலைக்கழகங்களும் ஈடுபட்டு, அந்த இலக்கியங்களைப் பாதுகாக்க வேண்டும் என அவர் கேட்டுக்கொண்டார்.
தெலுங்கு பல்கலைக்கழக நிறுவன தின விழாவில் உரையாற்றிய குடியரசு துணைத்தலைவர், தெலுங்கு மொழி, இலக்கியம் மற்றும் வரலாற்றை பல்வேறு ஆராய்ச்சி முன்முயற்சிகள் வாயிலாக பாதுகாக்கும் பல்கலைக்கழகத்தின் அர்ப்பணிப்பை பாராட்டினார். பல்கலைக்கழகத்தை ஏற்படுத்த முயற்சி எடுத்த ஆந்திர மாநிலத்தின் முன்னாள் முதலமைச்சர் மறைந்த திரு என்.டி. ராமராவுக்கு அவர் மரியாதை செலுத்தினார். தெலுங்கு மொழி, கலாச்சாரத்தை பரப்பும் வகையில் பல்கலைக்கழகத்தை மேம்படுத்த தெலுங்கானா மாநில அரசும், முதலமைச்சர் திரு கே.சந்திரசேகர் ராவும் எடுத்து வரும் முயற்சிகளையும் அவர் பாராட்டினார்.
உலகமயமாக்கலால் ஏற்படும் தாக்கத்தால், இளைஞர்கள் தங்கள் கலாச்சார பாரம்பரியத்துடனான தொடர்பை இழந்து விடக்கூடாது என்று குடியரசு துணைத்தலைவர் வலியுறுத்தினார். ஒருவரது அடையாளத்தை உருவாக்குதிலும், இளைஞர்களிடம் தன்னம்பிக்கையை ஊட்டுவதிலும் மொழியின் முக்கியத்துவத்தை குறிப்பிட்ட திரு நாயுடு, மக்கள் தங்களது சொந்த தாய்மொழியில் பேசுவதில் பெருமையடைய வேண்டும் என்று கேட்டுக்கொண்டார்.
தேசிய கல்வி கொள்கை 2020, இந்திய மொழிகளை மேம்படுத்துவதை நோக்கமாக கொண்டுள்ளதாக குறிப்பிட்ட திரு நாயுடு, தொடக்க கல்வி குழந்தையின் தாய் மொழியில்தான் இருக்க வேண்டும் என்று அது ஊக்குவிப்பதாக தெரிவித்தார். உயர் கல்வி வரை தாய் மொழிதான் பயிற்று மொழியாக இருக்க வேண்டும் என்று அவர் வலியுறுத்தினார். இந்த விஷயத்தில் தேவையான ஆராய்ச்சிகளை பல்கலைக்கழகங்கள் ஊக்குவிக்க வேண்டும் என்று குடியரசு துணைத்தலைவர் கேட்டுக் கொண்டார். இந்த நிகழ்ச்சியில், கவிஞரும், விமர்சகருமான டாக்டர் குரெல்லா விட்டாலாச்சார்யா, குச்சுப்புடி நடனக்கலைஞர் திரு கலாகிருஷ்ணா ஆகியோருக்கு விருதுகளை அவர் வழங்கினார்.
பின்னர், மத்திய தகவல் மற்றும் ஒலிபரப்பு அமைச்சகம் ஏற்பாடு செய்த ‘ ஒரே பாரதம் உன்னத பாரதம்’ புகைப்பட கண்காட்சியை திரு நாயுடு தொடங்கி வைத்தார். தெலுங்கானா உள்துறை அமைச்சர் திரு முகமது மக்மூத் அலி, தெலுங்கானா மாநில திட்டக்குழு துணைத்தலைவர் திரு பி.வினோத் குமார், தெலுங்கு பல்கலைக்கழக துணைவேந்தர் திரு தங்கேட கிருஷன் ராவ் உள்ளிட்டோர், மற்றும் மாணவர்கள் இந்த நிகழ்ச்சியில் கலந்து கொண்டனர்.
சிறுபான்மையினர் நலன் அமைச்சகம்
ஹஜ் யாத்திரிகளுக்கான பயண விதிமுறைகள்
நாடாளுமன்றத்தின் மக்களவையில் கேள்வி ஒன்றுக்கு இன்று எழுத்துபூர்வமாக பதில் அளித்த மத்திய சிறுபான்மையினர் விவகாரத்துறை அமைச்சர் திரு முக்தர் அப்பாஸ் நக்வி கூறியதாவது:
2022 ஹஜ் பயணத்துக்கான வழிகாட்டுதல்கள் இந்திய ஹஜ் குழுவால் வழங்கப்பட்டுள்ளது. கொவிட் தொற்று காரணமாக, சவுதி அரேபியாவின் கட்டுப்பாடுகளுக்கு ஏற்ப, இந்தாண்டு புதிய தற்காலிக வழிகாட்டுதல்கள் வழங்கப்பட்டுள்ளன.
ஹஜ் யாத்திரைக்கான ஒதுக்கீடு கடந்த 2019ம் ஆண்டில் 2,00,000-மாக அதிகரிக்கப்பட்டது. கொவிட் தொற்று காரணமாக கடந்த 2 ஆண்டுகளாக ஹஜ் யாத்திரைக்கு சர்வதேச யாத்திரிகளை சவுதி அரேபிய அனுமதிக்கவில்லை.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1777253
பிரதமர் அலுவலகம்
ஹரி கோவிலுக்கு வருகை புரிந்த பிரதமர் ஒரகண்டியில் சமுதாய வரவேற்பை ஏற்றுக் கொண்டார்
வங்கதேசத்தில் தமது இரண்டாவது நாள் பயணத்தின் போது ஒரகண்டியில் உள்ள ஹரி மந்திர் என்றழைக்கப்படும் கோவிலுக்கு சென்று வழிபாடு நடத்திய பிரதமர் திரு நரேந்திர மோடி, மதிப்பிற்குரிய தாகூர் குடும்பத்தின் வாரிசுகளுடன் உரையாடினார்.
ஸ்ரீ ஸ்ரீ ஹரி சந்த் தாகூர் அவர்கள் சமூக சீர்திருத்தங்களுக்காக தமது புனிதமான செய்தியை வழங்கிய ஒரகண்டியில் உள்ள மத்வா சமூகத்தின் பிரதிநிதிகளோடு பிரதமர் உரையாடினார்.
தங்களது வளர்ச்ச்சியின் மூலமாக உலகத்தின் மேம்பாட்டை காண இந்தியா மற்றும் வங்கதேசம் விரும்புவதாக பிரதமர் சுட்டிக்காட்டினார். நிலையற்றத்தன்மை, பயங்கரவாதம் மற்றும் அமைதியின்மைக்கு பதிலாக நிலைத்தன்மை, அன்பு மற்றும் அமைதியை இரு நாடுகளும் விரும்புவதாக கூறிய அவர், இதே மாண்புகளை தான் ஸ்ரீ ஸ்ரீ ஹரி சந்த் தாகூர் அவர்களும் வழங்கினார் என்றார்.
அனைவருடன் இணைந்து அனைவருக்கான வளர்ச்சியை நோக்கி இந்தியா முன்னேறி வருகிறதென்றும், இதில் வங்கதேசம் சகபயணி என்றும் பிரதமர் குறிப்பிட்டார்.
அதே சமயம், வளர்ச்சி மற்றும் மாற்றத்திற்கான சிறந்த உதாரணமாக வங்கதேசம் விளங்குவதாகவும், இந்த முயற்சிகளில் வங்கதேசத்தின் சகபயணியாக இந்தியா விளங்குவதாகவும் அவர் கூறினார்.
ஒரகண்டியில் உள்ள பெண்களுக்கான நடுநிலை பள்ளியை மேம்படுத்துவது, ஆரம்ப பள்ளி ஒன்றை அங்கு நிறுவுவது உள்ளிட்ட பல்வேறு அறிவிப்புகளை பிரதமர் வெளியிட்டார்.
ஸ்ரீ ஸ்ரீ ஹரி சந்த் தாகூரின் பிறந்த நாளை முன்னிட்டு கொண்டாடப்படும் பருனி ஸ்னானில் பங்கேற்பதற்காக எண்ணற்ற மக்கள் ஒவ்வொரு ஆண்டும் இந்தியாவில் இருந்து ஒரகண்டிக்கு பயணம் மேற்கொள்வதை குறிப்பிட்ட பிரதமர், இப்பயணத்தை எளிதாக்க முயற்சிகள் மேற்கொள்ளப்படும் என்றார்.
------
(
அறிவியல் மற்றும் தொழில்நுட்பத்துறை
பிரதமர் மோடியின் தலைமையில் ஒருங்கிணைந்த சுகாதாரத்தில் இந்தியா முன்னணியில் உள்ளது; டாக்டர் ஜிதேந்திர சிங்
நோயாளிகள் பராமரிப்பில், மாறிவரும் தேவைகளைப் பூர்த்தி செய்வதற்கும், நோயறிதல் மற்றும் சிகிச்சை முறைகளை சிறப்பாகப் பயன்படுத்துவதற்கும் செயற்கை நுண்ணறிவு , குவாண்டம் மற்றும் பிற புதிய தொழில்நுட்பங்களுடன் மருத்துவ மாணவர்கள் மேம்படுத்திக் கொள்ள வேண்டும் என மத்திய அறிவியல், தொழில்நுட்பம், பிரதமர் அலுவலகம், பணியாளர் நலன், பொதுமக்கள் குறை தீர்வு மற்றும் விண்வெளி துறை இணையமைச்சர் டாக்டர் ஜிதேந்திர சிங், கேட்டுக்கொண்டார்.
பெங்களூருவில் உள்ள ராமையா மருத்துவக் கல்லூரியில் நடைபெற்ற தேசிய மருத்துவ அறிவியல் அகாடமியின் 63 வது பட்டமளிப்பு விழாவில் டாக்டர் ஜிதேந்திர சிங் உரையாற்றினார்.
குறிப்பாக இளம் மருத்துவ வல்லுநர்களிடம் தொடர்ச்சியான திறன் மேம்பாட்டை வலியுறுத்திய டாக்டர் ஜிதேந்திர சிங்,, பிரதமர் திரு நரேந்திர மோடியின் தலைமையின் கீழ் நோய்த்தடுப்பு மற்றும் ஒருங்கிணைந்த சுகாதாரத்தில் இந்தியா முன்னிலை வகிக்கிறது என்றார்.
நாட்டின் அனைத்து குடிமக்களுக்கும் நோய்த்தடுப்பு சுகாதாரத்தை வழங்க என்ஏஎம்எஸ் மற்றும் அரசாங்கம் போன்ற தொழில்முறை மருத்துவ அமைப்புகள் ஒன்றிணைய வேண்டும் என்றும் அவர் வலியுறுத்தினார்.
மருத்துவ சேவையில் கடந்த 9 ஆண்டுகள் இந்தியாவை செலவு குறைந்த மருத்துவ இடமாக மாற்றியுள்ளது, 2014 ஆம் ஆண்டில் பிரதமர் மோடி பதவியேற்றதிலிருந்து கொண்டு வந்த பல முன்னோடி சுகாதார சீர்திருத்தங்கள் மற்றும் சாத்தியமான ஏற்பாடுகள் காரணமாக இது சாத்தியமானது என்று மத்திய சுகாதார அமைச்சர் டாக்டர் திரு. ஜிதேந்திர சிங் கூறினார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்திய அமைச்சரவை நியமனக்குழு நியமனம்
அமைச்சரவை செயலகத்தின் செயலர்  திரு.இந்தர் ஜித் சிங், ஐஏஎஸ்  -ஐ, மத்திய நிலக்கரித்துறை அமைச்சகத்தின் செயலராக நியமிக்க மத்திய அமைச்சரவை நியமனக்குழு ஒப்புதல் அளித்துள்ளது.
நிதி அமைச்சகம்
கூட்டுறவு சங்கங்களுக்கான மாற்றுமுறை குறைந்தபட்ச வரி விகிதம் 15 சதவீதமாகவும், கூடுதல் வரி விகிதம் 7 சதவீதமாகவும் இருக்கும்
கூட்டுறவு சங்கங்களுக்கான மாற்றுமுறை குறைந்தபட்ச வரி விகிதம் தற்போதைய 18.5 சதவீதத்திலிருந்து 15 சதவீதமாக குறைக்கப்படுவதாக நிதியமைச்சர் அறிவித்துள்ளார். அதேபோல் கூட்டுறவு சங்கங்களுக்கான கூடுதல் வரி விகிதம் தற்போதைய 12 சதவீதத்திலிருந்து 7 சதவீதமாக குறைக்கப்படும் என்று தெரிவித்துள்ளார்.
இந்த குறைக்கப்பட்ட வரி விகிதங்கள் ஒரு கோடி முதல் 10 கோடி வரையிலான கூட்டுறவு சங்கங்களுக்கு மட்டுமே பொருந்தும். இந்த வரிக் குறைப்பு நடவடிக்கை, கிராமப்புறங்களில் உள்ள கூட்டுறவு சங்கங்கள் மற்றும் விவசாயிகளின் வருவாயை அதிகரிக்க உதவும்.
பொருளாதார வளர்ச்சிக்கு உதவிகரமாக இருக்கும் புதிய தொழில் நிறுவனங்களை பதிவு செய்து கொள்வதற்கான கால அவகாசம் 2023 ஆம் ஆண்டு மார்ச் மாதம் வரை நீட்டிக்கப்படும்.
புதிய தொழில் நிறுவனங்கள் பதிவு செய்த தேதியிலிருந்து 10 ஆண்டுகளில் 3 ஆண்டுகளுக்கு தொடர்ந்து வரி ஊக்கத் தொகை வழங்கப்படும்.
புதிதாக பதிவு செய்யப்படும் சில குறிப்பிட்ட உள்நாட்டு உற்பத்தி நிறுவனங்கள், சர்வதேச நிறுவனங்களுடன் போட்டியிடும் சூழலை உருவாக்கும் வகையில் 15 சதவீத சலுகை வரி விதிப்பை அரசு அறிமுகம் செய்யும்.
சோதனை மற்றும் ஆய்வு நடவடிக்கையின் போது, கண்டுபிடிக்கப்படும், கணக்கில் காட்டப்படாத வருமானத்திலிருந்து வர்த்தக நஷ்டங்களை ஈடுகட்ட அனுமதிக்கப்படமாட்டாது. இத்தகைய நடவடிக்கைகள் மூலம் வரி ஏய்ப்பு நடவடிக்கைகள் குறைக்கப்படும்.
நுகர்வோர் நலன், உணவு மற்றும் பொது விநியோகம் அமைச்சகம்
பாமாயில், சோயாபீன்ஸ், சூரியகாந்தி எண்ணெய்க்கான வரியை குறைத்தது மத்திய அரசு
மக்களுக்கு சமையல் எண்ணெய் நியாயமான விலையில் கிடைப்பதை உறுதி செய்வதற்காக, கச்சா பாமாயில், கச்சா சோயாபீன்ஸ் எண்ணெய், கச்சா சூரிய காந்தி எண்ணெய் ஆகியவற்றுக்கான நிலையான வரி வீதத்தை இன்று முதல் 2.5 சதவீதமாக சுங்கத்துறை குறைத்துள்ளது. சுத்திகரிக்கப்பட்ட பாமாயில், சோயாபீன்ஸ், சூரிய காந்தி எண்ணெய்க்கான நிலையான வரி 32.5 சதவீதமாக குறைக்கப்பட்டுள்ளது.
2021-22ம் ஆண்டில் சர்வதேச சந்தையில் சமையல் எண்ணெயின் விலை அதிகமாக இருந்தது. சமையல் எண்ணெய்யின் உள்நாட்டு விலை அதிகரிப்புக்கு, சமையல் எண்ணெய்க்கான இறக்குமதி வரியும் ஒரு காரணம்.
இந்த விலையை குறைப்பதற்காக, மத்திய அரசு கடந்த பிப்ரவரி மாதம் முதல் ஆகஸ்ட் வரை, பல நடவடிக்கைகளை எடுத்துள்ளது.
1. கச்சா பாமாயிலுக்கான நிலையான வரி வீதம் கடந்த ஜூன் 30ம் தேதி முதல், செப்டம்பர் 30ம் தேதி வரை 10 சதவீதமாக மத்திய அரசு குறைத்தது.
2. சுத்திகரிக்கப்பட்ட பாமாயில் இறக்குமதிக்கான கட்டுப்பாடு கடந்த ஜூன் மாதம் 30ம் தேதி முதல் 2021 டிசம்பர் 31ம் தேதி வரை முற்றிலும் தளர்த்தப்பட்டது.
3. கச்சா சோயாபீன்ஸ் எண்ணெய் மற்றும் கச்சா சூரியகாந்தி எண்ணெய்க்கான நிலையான வரி வீதம் கடந்த ஆகஸ்ட் 19ம் தேதி பிறப்பிக்கப்பட்ட உத்தரவில் 7.5 சதவீதம் குறைக்கப்பட்டது. சுத்திகரிக்கப்பட்ட சோயாபீன்ஸ் எண்ணெய் மற்றும் சூரிய காந்தி எண்ணெய்க்கான வரி கடந்த ஆகஸ்ட் 20ம் தேதி முதல் 37.5 சதவீதமாக மத்திய அரசு குறைத்தது.
வரி குறைப்பால் அரசுக்கு ஏற்கனவே ஆண்டுக்கு ரூ.3,500 கோடி இழப்பு ஏற்பட்டது. தற்போதைய இறக்குமதி வரி குறைப்பால், அரசுக்கு ஆண்டுக்கு கூடுதலாக ரூ.1,100 இழப்பு ஏற்படும். மொத்தம் வருவாய் துறைக்கு ரூ.4,600 கோடி இழப்பு ஏற்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1754147
எரிசக்தி அமைச்சகம்
ஸ்ரீநகர்-அலுஸ்டெங் – ட்ராஸ் – கார்கில் – லே இடையிலான 220 கிலோவோல்ட் மின் பகிர்மான திட்டத்தை பிரதமர் நாட்டிற்கு அர்ப்பணித்தார்; லடாக் தற்போது தேசிய மின்தொகுப்புடன் இணைக்கப்பட்டது
ஸ்ரீநகர்-அலுஸ்டெங் – ட்ராஸ் – கார்கில் – லே இடையிலான 220 கிலோவோல்ட் மின் பகிர்மான திட்டத்தை பிரதமர் திரு. நரேந்திர மோடி இன்று  நாட்டிற்கு அர்ப்பணித்தார். இது லடாக் பிராந்தியத்திற்கு ஆண்டு முழுவதும் தரமான மின்சார விநியோகம் கிடைப்பதை உறுதி செய்யும்.
இந்தத் திட்டத்திற்கு 12 ஆகஸ்ட் 2014-ல் பிரதமர் அடிக்கல் நாட்டிய நிலையில், மத்திய அரசின் மின்துறை கட்டுப்பாட்டில் உள்ள நவரத்னா நிறுவனமான இந்திய மின் தொகுப்புக் கழகத்தால், 4.5 ஆண்டுகளுக்குள் இத்திட்டம் நிறைவேற்றி முடிக்கப்பட்டுள்ளது.
இந்தத் திட்டத்தை தொடங்கிவைத்துப் பேசிய பிரதமர், தாமத கலாச்சாரத்தை புறந்தள்ளி இருப்பதாகக் கூறினார்.
ரூ.2266 கோடி மதிப்பீட்டிலான இத்திட்டத்தால், குளிர்காலத்தில் டீசல் ஜெனரேட்டர்கள் அதிக அளவில் பயன்படுத்தப்படுவது குறைக்கப்படுவதன் மூலம், லடாக் பிராந்தியத்தின் இயற்கை எழில்மிக்க சுற்றுச்சூழல் பாதுகாக்கப்படும்.
ஸ்ரீநகர்-அலுஸ்டெங் – ட்ராஸ் – கார்கில் – லே இடையிலான மின் பகிர்மான திட்டம்:
3000-4000 மீட்டர் உயரத்தில் 335 கிலோமீட்டர் தூரத்திற்கான இந்த மின்பகிர்மான வழித்தடம் பவர்கிரிட் நிறுவனத்தால் அமைக்கப்பட்டுள்ளது. இந்தத் திட்டத்தில், ட்ராஸ், கார்கில், கால்ட்சி, மற்றும் லே ஆகிய இடங்களில் 220/66 கே.வி. திறனுடைய எரிவாயு மூலம் இயங்கும் நான்கு அதிநவீன துணை மின் நிலையங்கள் அமைக்கப்பட்டுள்ளது. இதன் மூலம் எந்தவித பருவநிலையிலும் இப்பகுதியில் 24X7 தரமான மின்சாரம் கிடைப்பது உறுதி செய்யப்படும். இத்திட்டத்திற்கான செலவினத்தில் 95%-ஐ மத்திய அரசும், 5%-ஐ ஜம்மு-காஷ்மீர் அரசும் பகிர்ந்து கொண்டுள்ளன.
கூடுதல் விவரங்களுக்கு www.pib.nic.in இணையதளத்தைக் காணவும்.
பாதுகாப்பு அமைச்சகம்
கொவிட்-19 தொற்றை எதிர்த்துப் போராடுவதற்காக அவசரகால நிதி அதிகாரங்களை பாதுகாப்பு படைகளுக்கு பாதுகாப்பு அமைச்சர் திரு ராஜ்நாத் சிங் வழங்கினார்
நாட்டில் தற்போது நிலவி வரும் கொவிட்-19 சூழ்நிலையை எதிர்கொள்வதற்கான பாதுகாப்பு படைகளின் முயற்சிகளை துரிதப்படுத்துவதற்கும் அவர்களுக்கு அதிகாரம் அளிப்பதற்கும், சிறப்பு விதிமுறைகளின் வாயிலாக அவசரகால நிதி அதிகாரங்களை பாதுகாப்பு படைகளுக்கு பாதுகாப்பு அமைச்சர் திரு ராஜ்நாத் சிங் 2021 ஏப்ரல் 30 அன்று வழங்கினார்.
இதன் மூலம், தனிமைப்படுத்தல் மையங்கள்/மருத்துவமனைகள் போன்றவற்றை தளபதிகளால் நிறுவ முடியும், உபகரணங்கள், பொருட்கள், சேமிப்பு மையங்கள் ஆகியவற்றின் கொள்முதல் மற்றும் பழுதுபார்த்தலை செய்ய முடியும்,
பெருந்தொற்றுக்கு எதிராக எடுக்கப்பட்டு வரும் முயற்சிகளில் தேவையான ஆதரவை வழங்குவதற்கான பல்வேறு சேவைகள் மற்றும் பணிகளை செய்ய முடியும்.
இந்த அதிகாரங்களின் கீழ், பாதுகாப்பு படைகளின் துணைத்தலைவர்கள், பாதுகாப்பு பணியாளர்களின் ஒருங்கிணைந்த தலைவர், பணியாளர் குழுக்களின் தலைவர்கள் மற்றும் பொது அதிகாரிகள் என முப்படை அதிகாரிகளுக்கு முழு அதிகாரமும், படைகளின் தளபதிகள், மண்டல தளபதிகள் ஆகியோருக்கு ஒரு பணிக்கு ரூபாய் 50 லட்சம் வரையிலான அதிகாரமும், பகுதி தளபதிகள், துணைத் தளபதிகள் மற்றும் அதற்கு சமமான பதவியில் இருப்பவர்களுக்கு ஒரு பணிக்கு ரூபாய் 20 லட்சம் வரையிலான நிதி அதிகாரம் வழங்கப்பட்டுள்ளது.
2021 மே 1 முதல் ஜூலை 31 வரை மூன்று மாத காலத்திற்கு இந்த அதிகாரங்கள் அமலில் இருக்கும். பாதுகாப்பு படைகளின் மருத்துவ அதிகாரிகளுக்கு கடந்த வாரம் வழங்கப்பட்ட அவசரகால அதிகாரங்களுக்கு கூடுதலாக இவை இருக்கும்.
கடந்த வருடம் கொரோனா முதல் அலையின் போதும் இதுபோன்று அவசரகால அதிகாரங்கள் பாதுகாப்பு படைகளுக்கு வழங்கப்பட்டன. இதன்மூலம் நிலைமையை வேகமாகவும், செயல்திறன் மிக்க வகையிலும் கையாள பாதுகாப்பு படைகளால் முடிந்தது.
----
(Visitor Counter : 103
வணிகம் மற்றும் தொழில்துறை அமைச்சகம்
வர்த்தகம் மற்றும் வளர்ச்சியை வலுப்படுத்தும் முயற்சிகளில் தீவிரமாக பங்கெடுக்க வேண்டும் : இந்தோ-பசிபிக் பகுதி தொழிலதிபர்களுக்கு மத்திய அமைச்சர் பியூஷ் கோயல் அழைப்பு
இந்தோ-பசிபிக் பகுதியில் வர்த்தகம் மற்றும் வளர்ச்சியை வலுப்படுத்தும் முயற்சிகளில் தீவிரமாக பங்கெடுக்க வேண்டும் என இந்தோ-பசிபிக் தொழிலதிபர்களுக்கு மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல் இன்று அழைப்பு விடுத்தார்.
‘‘பகிரப்பட்ட வளங்களுக்கான திட்டத்தை உருவாக்குதல்’’ என்ற தலைப்பில், இந்திய தொழில் கூட்டமைப்பு  ஏற்பாடு செய்த இந்தோ-பசிபிக் பகுதி வர்த்தக அமைச்சர்களுடனான சிறப்பு கூட்டத்தில் மத்திய அமைச்சர் திரு பியூஷ் கோயல் பேசியதாவது:
இந்தியாவின் சாதனை பதிவுகள், நமது நண்பர்களுக்கு நம்பிக்கையை அளிக்க வேண்டும். வரும் ஆண்டுகளில் இந்தியா மிகவும் நம்பத்தகுந்த நாடாக இருக்கும். உலக அரங்கின் புதிய பொருளாதார மையமாக இந்தோ-பசிபிக் பகுதி உள்ளது. பிரதமர் திரு. நரேந்திர மோடி கடந்த 2015ம் ஆண்டு, இந்தோ-பசிபிக் பகுதிக்கு ‘சாகர்’ என்ற தொலைநோக்கு திட்டத்தை தெரிவித்தார்.
இப்பகுதியில் உள்ள அனைவருக்கும் பாதுகாப்பு மற்றும் வளர்ச்சி திட்டம்தான் அது. இப்பகுதியில் உள்ள அனைத்து நாடுகளுக்கும் இத்திட்டம், சம அளவிலான அமைதி மற்றும் அனைவருக்கும் செழிப்பை அளிக்கக்கூடிய வகையில் வழிகாட்டும் கொள்கையாக இருக்க வேண்டும்.
ஒரு வெளிப்படையான, நம்பிக்கையான, பிறரை சார்ந்த நுகர்வு சங்கிலியை உறுதிசெய்வதை நோக்கிய கருத்தை இந்தியா ஆமோதிக்கிறது.
கடந்தாண்டு செப்டம்பர் மாதம் நுகர்வு சங்கிலியின் மீட்பு நடவடிக்கை தொடங்கப்பட்டது. நுகர்வு சங்கிலி மீட்பை உருவாக்குவதில் இது உறுதியான நடவடிக்கை. இதில் இதர நட்பு நாடுகளையும் இணைக்கலாம்.
இவ்வாறு மத்திய அமைச்சர் திரு பியூஷ் கோயல் கூறினார்.
கொரியா, கென்யா, ஐக்கிய அரபு எமிரேட்ஸ், பிஜி, இலங்கை ஆகிய நாடுகளின் பிரதிநிதிகளும் இந்த கூட்டத்தில் உரையாற்றினர்.
----
(Visitor Counter : 180
தகவல் மற்றும் ஒலிபரப்பு அமைச்சகம்
நியூஸ் ஆன் ஏர் வானொலி நேரலை ஒலிபரப்பு உலகத் தரவரிசை
பல்வேறு நாடுகளில் நியூஸ் ஆன் ஏர் செயலியில் அகில இந்திய வானொலியின் நேரலை ஒலிபரப்புகளுக்கான சமீபத்திய உலகத் தரவரிசையில், அகில இந்திய வானொலியின் ‘எப் எம் கோல்ட் தில்லி’ உட்பட தில்லியிலிருந்து ஒலிபரப்பாகும் பல்வேறு நிகழ்ச்சிகள் சீனாவில் மிகவும் பிரபலமடைந்து வருவது தெரிய வந்துள்ளது.
பிரசார் பாரதியின் அதிகாரப்பூர்வ செயலியான நியூஸ் ஆன் ஏர் செயலி, அகில இந்திய வானொலியின் 240-க்கும் மேற்பட்ட வானொலி அலைவரிசைகளை நேரலையாக ஒலிபரப்பி வருகிறது. இந்த ஒலிபரப்பு 85 க்கும் மேற்பட்ட நாடுகளில் உள்ள பெருமளவில் உள்ள நேயர்களால் கேட்கப்படுகிறது.
இதில் விவித் பாரதியின் தேசிய ஒலிபரப்பு அகில இந்திய வானொலி சேவைகளில் உலகளவில் அதிகம் பேரால் கேட்கப்படும் வானொலி சேவையாக உள்ளது. கொச்சி எப் எம் ரெயின்போ இந்த பட்டியலில் 2 ஆம் இடத்திலும், ஏஐஆர் மஞ்சேரி 3 ஆம் இடத்திலும் உள்ளன. அகில இந்திய வானொலியின் சென்னை ரெயின்போ அலைவரிசை இந்த பட்டியலில் 8 ஆம் இடத்தை பிடித்துள்ளது.
உலக நாடுகளில் நியூஸ் ஆன் ஏர் செயலி, அமெரிக்காவில் அதிக நேயர்களால் கேட்கப்படுகிறது. நியூஸ் ஆன் ஏர் செயலியின் முதல் 10 ஒலிபரப்புகளை பொறுத்தவரை அமெரிக்காவில் விவித் பாரதி தேசிய ஒலிபரப்பு முதலிடத்திலும் அகில இந்திய வானொலி தமிழ் 3 ஆவது இடத்திலும், அகில இந்திய வானொலி திருச்சிராப்பள்ளி எப் எம் 10 ஆவது இடத்திலும் உள்ளன.
இங்கிலாந்தில் சென்னை ரெயின்போ 3 ஆம் இடத்திலும், ஏஐஆர் கொடைக்கானல் 6 ஆவது இடத்திலும், ஆஸ்திரேலியாவில் சென்னை ரெயின்போ 3 ஆவது இடத்திலும் உள்ளன.
சிங்கப்பூரில் சென்னை ரெயின்போ 2 ஆவது இடத்திலும், ஏஐஆர் கொடைக்கானல் 3 ஆவது இடத்திலும், சென்னை பி அலைவரிசை 5 ஆம் இடத்திலும், சென்னை எப் எம் கோல்டு 6 ஆவது இடத்திலும், ஏஐஆர் காரைக்கால் 7 ஆவது இடத்திலும், கோவை எப் எம் ரெயின்போ 8 ஆவது இடத்திலும், ஏஐஆர் மதுரை 9 ஆவது இடத்திலும், ஏஐஆர் திருச்சி எப் எம் 10 ஆவது இடத்திலும் உள்ளன.
சவூதி அரேபியாவில் சென்னை ரெயின்போ 2 ஆவது இடத்திலும், ஏ ஐ ஆர் கொடைக்கானல் 10 ஆவது இடத்திலும் உள்ளன. ஜெர்மனியில் கோவை எப் எம் ரெயின்போ 3 ஆவது இடத்திலும் சென்னை ரெயின்போ 4 ஆவது இடத்திலும், சென்னை பிசி அலைவரிசை 5 ஆம் இடத்திலும், சென்னை பி 6 ஆவது இடத்திலும், சென்னை விபிஎஸ் 7 ஆவது இடத்திலும் உள்ளன.
ஏ ஐ ஆர் சென்னை ரெயின்போ உலகளவில் ஆஸ்திரேலியாவில் அதிக நேயர்களால் கேட்கப்படுகிறது. அதற்கு அடுத்தபடியாக ஜப்பானும், 3 ஆவது இடத்தில் சவூதி அரேபியாவும் உள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1798231
PIB Headquarters
சுதந்திர தினத்தை முன்னிட்டு, அஞ்சலகத் துறை நடத்தும் புகைப்படப் போட்டி
சுதந்திர தினத்தை முன்னிட்டு அஞ்சலகத் துறை புகைப்படப் போட்டியை நடத்துகிறது. “நவீன இந்தியாவில் காந்திய பாரம்பரியம்” என்பது 2019 ஆம் ஆண்டுக்கான தலைப்பாகும்.
இந்தப் போட்டியில் முதல் பரிசாக ரூ.50,000 ரொக்கமும், இரண்டாவது பரிசாக ரூ.25,000-மும், மூன்றாவது பரிசாக ரூ.10,000-மும் வழங்கப்படும். மேலும் ஆறுதல் பரிசாக ஐந்து பேருக்கு தலா ரூ.5,000 வழங்கப்படும். வெற்றி பெறும் புகைப்படங்கள் அஞ்சல் தலைகள் மற்றும் அஞ்சல் சேமிப்பு தொடர்பான பொருட்களில் பயன்படுத்தப்படலாம்.
இந்தப் போட்டியில் இந்தியாவின் அனைத்து குடிமக்களும் பங்கேற்கலாம். ஒரு போட்டியாளர் ஒரு புகைப்படத்தை மட்டுமே அனுப்பி வைக்க முடியும். ஏ4 அளவிலான புகைப்படத்துடன், அதனை சிடி-யில் பதிவு செய்து துணை தலைமை இயக்குநர் , அறை எண்- 108, தாக் பவன், நாடாளுமன்றத் தெரு, புதுதில்லி 110 001 என்ற முகவரிக்கு அனுப்பி வைக்க வேண்டும். பெயர், வயது, பாலினம், குடியுரிமை, அஞ்சலக குறியீடு உடனான முழு முகவரி, தொலைபேசி/கைப்பேசி எண், மின்னஞ்சல் முகவரி, புகைப்படம் எடுக்கப்பட்ட தேதி, புகைப்பட விவரங்கள், புகைப்படம் எடுக்க பயன்படுத்தப்பட்ட கேமரா விவரங்கள் ஆகியவை புகைப்படத்தின் பின்புறத்திலும், சிடி-யிலும் தெளிவாக எழுதப்பட வேண்டும்.
பங்கேற்பாளரின் புகைப்படம் இதற்கு முன்பு வேறு எந்த ஊடகத்திலும் வெளியிடப்பட்டிருக்கக்கூடாது. சமர்ப்பிக்கப்பட்டுள்ள புகைப்படம் அசல் என்றும், இந்த தனிநபர் பங்கேற்பில் எந்தவித காப்புரிமை பிரச்சினையும் இல்லை என்று உறுதியளிக்க வேண்டும். புகைப்படம், சிடி மற்றும் உறுதிச்சான்று கொண்ட கடித உறையில் “Independence Day 2019 - Photography Competition” என்று எழுதி அனுப்ப வேண்டும்.
புதுதில்லியில் புகைப்படங்களை சமர்ப்பிக்க வேண்டிய கடைசி நாள் 30.06.2019. இந்தப் போட்டியின் முடிவுகள் www.indiapost.gov.in மற்றும் www.postagestamps.gov.in என்ற இணையதளங்களில் ஆகஸ்ட் 15, 2019 அன்று வெளியிடப்படும். மேலும் விவரங்களுக்கு www.indiapost.gov.in என்ற இணைய தளத்தைப் பார்க்கவும்.
இந்த தகவலை சென்னை நகர தலைமை அஞ்சல் அலுவலர் வெளியிட்டுள்ள செய்திக் குறிப்பில் தெரிவித்துள்ளார்.
உள்துறை அமைச்சகம்
தேசிய பேரிடர் மீட்புப் படையில்  கூடுதலாக மேலும் நான்கு அணிகள் அமைக்க மத்திய அமைச்சரவை ஒப்புதல்
மத்திய அமைச்சரவைக் கூட்டம் பாரதப் பிரதமர் திரு. நரேந்திர மோடி தலைமையில் புதுதில்லியில் இன்று  நடைபெற்றது. அதில், தேசிய பேரிடர் மீட்புப் படையில்  கூடுதலாக நான்கு பட்டாலியன்களை அமைப்பதற்கு மத்திய அமைச்சரவைக் கூட்டத்தில் ஒப்புதல் அளிக்கப்பட்டது. அந்தப் படையை வலுப்படுத்துவதற்கு ரூ. 637 கோடி அளிக்கவும் இசைவு தெரிவிக்கப்பட்டது.
விவரங்கள்:
- நாட்டின் நிலவியல் பரப்பைக் கருத்தில் கொண்டு விரைந்து செயல்படுவதே கூடுதலாக நான்கு அணிகள் அமைப்பதன் நோக்கம் ஆகும்.
- இந்த நான்கு உத்தேச அணிகளில் இரு அணிகள் இந்திய திபெத் எல்லை போலீஸ் படையிலிலும் , எல்லைப் பாதுகாப்புப் படை  அசாம் ரைஃபிள் படை  ஆகியவற்றில் தலா ஓர் அணியும் உருவாக்கப்படும்.
- பிறகு இந்த நான்கு பட்டாலியன்களும் தேசிய பேரிடர் எதிர்செயல் படையின்  பட்டாலியன்களாக மாற்றப்படும். இந்த அணிகள் ஜம்மு காஷ்மீர், இமாச்சலப் பிரதேசம், உத்தரா கண்ட், தில்லி தேசிய தலைநகர் பிராந்தியம் ஆகிய நான்கு பகுதிகளில் நிறுத்திவைக்கப்படும்.
பின்னணி:
தேசிய பேரிடர் மீட்புப் படை  2006ம் ஆண்டு உருவாக்கப்பட்ட சிறப்புப் படையாகும். இயற்கைச் சீற்றங்களும் மனிதர்களால் நேரும் விபத்துகளின்போது மீட்புப் பணிகளில் ஈடுபடுவதற்காக உருவாக்கப்பட்டது. தற்போது நாட்டின் முக்கியத்துவம் வாய்ந்த பகுதிகளில் தேசிய பேரிடர் மீட்புப் படையின்  22 பட்டாலியன்கள் நிறுத்தி வைக்கப்பட்டுள்ளன.